Den har indtil videre kostet Københavns Kommune 5,3 millioner kroner og er dermed suverænt den dyreste af de 19 apps, kommunen har fået udviklet de seneste fem år.

App’en Minvej skal hjælpe borgere med psykiske lidelser med at få styr på hverdagen, blandt andet via en form for dagbog.

Men trods den store udgift har app’en - siden den blev lanceret i maj 2015 - kun fået omkring 140 nye brugere. Heraf er blot 27 fra socialpsykiatrien, som app’en ellers var tiltænkt.

Det viser en aktindsigt, som DR har fået fra Københavns Kommunes Socialforvaltning.

Og det er ret få, indrømmer Knud Andersen, der er borgercenterchef i socialforvaltningen.

Det betaler Københavns Kommune for apps I alt har Københavns Kommune siden 2011 brugt 15,6 millioner kroner på 19 forskellige apps.

App’en Minvej har været den dyreste med udgifter for indtil videre 5,3 millioner kroner.

Den næstdyreste app har kostet 3,6 millioner kroner, mens den billigste har kostet 16.000 kroner.

I gennemsnit har de øvrige 18 apps hver i gennemsnit kostet kommunen 571.000 kroner Kilde: Københavns Kommunes Socialforvaltning

- Vi må bare erkende, at det har været svært at finde brugere, som var interesserede i at bruge app’en, og som samtidig har det overskud, der er nødvendigt. Derfor er tallet forholdsvis begrænset, siger Knud Andersen.

Han forklarer, at socialforvaltningen årligt er i kontakt med omkring 2.000 voksne borgere med en psykisk sygdom. Men en stor del er altså for syge til at bruge app’en.

Læs også : I 2020 henter vi 284.300.000.000 apps

Spørger man Mia Nyegaard (R), som er medlem af socialudvalget i København Kommune, er antallet af brugere mere end bare ”begrænset”.

- Umiddelbart lyder det som ekstremt få, og det lyder af rigtig mange penge i forhold til, at vi skal sørge for at bruge borgernes penge ordentligt, siger hun.

Med omkostninger for 5,3 millioner kroner er app’en mere end ni gange så dyr som gennemsnitsprisen for de resterende 18 apps, kommunen har fået udviklet. I gennemsnit koster de øvrige apps hver kommunen 571.000 kroner.

Alene udviklingen af Minvej-app’en har kostet tre millioner kroner, og det bør få alarmklokkerne til at ringe, mener Mia Nyegaard.

- Jeg er selvfølgelig ikke ekspert i, hvad it-projekter skal koste at udvikle, og det er der forhåbentlig nogle andre, der har screenet for. Men hvis app’en er en slags ”på en skala fra et til ti” med smileys, så forstår jeg simpelthen ikke, at det skal koste tre millioner kroner at udvikle den, siger hun.

Ikke tilgængelig for alle

For at bruge app’en er det et krav, at man i forvejen modtager hjælp fra Københavns Kommune til sin psykiske lidelse. Og det er en forhindring i forhold til at få flere brugere, mener borgercenterchef i socialforvaltningen Knud Andersen.

"Umiddelbart lyder det som ekstremt få, og det lyder af rigtig mange penge i forhold til, at vi skal sørge for at bruge borgernes penge ordentligt." Mia Nyegaard (R), medlem af Borgerrepræsentationen i København

- Vi må overveje, om ikke app’en bør komme alle borgere med en psykisk sygdom til gavn i stedet for kun at være for dem, som får en social indsats, siger han.

Udover de 27 voksne brugere fra socialpsykiatrien har socialforvaltningen blandt andet fået mellem 50 og 100 brugere blandt børn og unge med psykiske lidelser. I alt er 330 borgere oprettet som brugere af Minvej. Et tal, der dog også omfatter de 189, som var med til at udvikle app'en før lanceringen.

Det er desværre ikke muligt for forvaltningen at oplyse, hvor mange af brugerne, som i dag benytter app’en aktivt